Kristian Jensen (V), 1999-05-12:
Fremskridtspartiet er om ikke gået i barndom, så gået i krig med et af de udmærkede forslag, som er produceret af Børneparlamentet, der havde overtaget vores pladser her i salen mandag den 22. marts.
Forslaget går ud på at afskaffe bruttoskatten eller arbejdsmarkedsbidraget, som nogle bliver ved med at kalde bruttoskatten, for unge under 18 år.
Problemet er jo, at siden regeringen indførte bruttoskatten tilbage i 1994, er unge, der arbejder i deres fritid, og som selv tjener til deres lommepenge, blevet beskattet allerede fra den første krone, de tjener.
Det er, som om hensigten har været at opdrage de unge mennesker til, at staten altid skal have broderparten, og at ingen indtægt er for lille, til at det offentlige ikke kan beskatte den.
Venstre ønsker at gå en anden vej.
Vi ønsker et samfund, der ikke er så brandbeskattet som det danske.
Venstre ønsker at finde nogle af de nøgleområder i skattesystemet, som er med til at kvæle initiativ og virkelyst, og fjerne dem for at fremme privates lyst til at gøre en ekstra indsats.
Men forslagsstillerne går på den ene side for langt og på den anden side slet ikke langt nok i det beslutningsforslag, som ligger nu.
Venstre ønsker ligesom forslagsstillerne at fjerne beskatningen af lommepengene og de småindtægter, som børn og unge tjener ved siden af deres skolegang.
Men det er ikke Venstres holdning, at alle personer, der er under 18 år, skal have lavere skat end andre personer.
Hvis man forestiller sig to lærlinge, som har fået læreplads på samme tid og i samme firma, vil det give en betydelig økonomisk forskel, såfremt den ene lærling er 17 år og den anden 18 år, på trods af at deres arbejdsindsats er ens, på trods af at de går på den samme uddannelse, og på trods af at de har samme sikkerhed i ansættelsen.
Ligeledes kan man i enkelte tilfælde se særlig talentfulde personer under 18 år, som har gjort deres talenter til en levevej og tjener betydelige beløb, og Venstre mener, at disse personer skal være ligestillede med tilsvarende personer over 18 år.
I bemærkningerne til beslutningsforslaget har forslagsstillerne anført, at unge skal fritages for de indtægter, når bruttoskatten skal bruges til fonde, som de unge ikke kan modtage midler og støtte fra.
Dette var måske i udgangspunktet rigtigt, men bruttoskatten og især de senere forhøjelser har jo gjort, at disse kasser for længst er fyldt til randen, og at indtægterne fra bruttoskatten flød videre til dækning af andre dele af de offentlige udgifter, herunder også dele, som de unge mennesker nyder godt af. Venstre har aldrig været tilhænger af bruttoskatten.
Vi har modarbejdet den fra første dag, også fordi vi finder, at det er skat, som uretfærdigt rammer børn og unge.
Men forslagsstillerne burde tage i betragtning, at man ved at fritage børn og unge for bruttoskat vil skabe en ulighed mellem unge over og under 18 år, en ulighed, der betyder en mulighed for lavere aflønning af unge under 18 år, og som vil trække i retning af, at f.eks. kioskindehavere vil ansætte unge under 18 år for derefter at afskedige dem på fødselsdagen. Venstre mener derfor, at såfremt vi kan finde finansiering til det, vil løsningen på problemet med denne uretfærdige skat på unges arbejde være at indføre et generelt bundfradrag på bruttoskatten, et fradrag, som vil betyde, at alle sikres en mulighed for en vis indtægt, inden staten begynder sin beskatning.
Ved at lægge bundfradraget ind i bruttoskatten på et beløb, der svarer til det kendte bundfradrag i personskattelovgivningen, giver vi de unge mennesker en mulighed for at tjene deres egne lommepenge uden samtidig at skabe en forskelsbehandling i skattelovgivningen
mellem 17 og 18 år
Venstre er således fuld af forståelse for og helt enig i de bevæggrunde, der ligger til grund for forslaget.
Men vi mener, at den konkrete udformning af beslutningsforslaget vil give for store forskelle mellem visse grupper af unge, og at det derfor vil være den rigtige løsning at indføre et generelt bundfradrag i bruttoskatten, når vi finder finansiering hertil.